Fortunata-e-Jacinta-I-TA-WEB	Es mainades vestides de ròsa o de blu celèst que hèn ara arròda en Prado e que semblen flors viues qu’an queigut des arbes; es praubetes qu’estropen eth cap damb ua tòca traucada; es que hèn es prumèrs palpejaments ena pòrta d’ua botiga apuant-se ena paret; es que shurlen es sens de sa mair guardant pera coa deth uelh ara persona que s’aprèsse a guardar; es coquins que enrèden enes carrèrs o enes patis uets en tot lançar-se pèires e esbocinar-se era ròba dauant deth desespèr des sues mairs; es mainades qu’en Carnavau se desguisen de chulas e se contornegen damb era man clauada ena cintura; es que demanen entara Cruz de Mayo; es espigadi que tien ja eth baston e guanhen prèmis enes collègis, e es qu’enes foncions de teatre pera tarde dèishen anar eth crit ena scèna mès interessanta, distreiguent as actors e enforismant ath public… toti, en resumit, l’interessauen madeish.